Document ID: 32004D0688

KOMISJONI OTSUS,
6. oktoober 2004,
millega fikseeritakse 2004. eelarveaastaks teatava arvu hektarite jaoks liikmesriikide lõplikud rahaeraldused viinamarjaistanduste ümberkujundamiseks ja muutmiseks nõukogu määruse (EÜ) nr 1493/1999 alusel
(teatavaks tehtud numbri K(2004) 3663 all)
(2004/688/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. mai 1999. aasta määrust (EÜ) nr 1493/1999 veinituru ühise korralduse kohta, (1) eriti selle artikli 14 lõiget 2,
ning arvestades järgmist:
(1)
Viinamarjaistanduste ümberkujundamise ja muutmise eeskirjad on sätestatud määruses (EÜ) nr 1493/1999 ja komisjoni 31. mai 2000. aasta määruses (EÜ) nr 1227/2000, milles sätestatakse nõukogu määruse (EÜ) nr 1493/1999 (veinituru ühise korralduse kohta) üksikasjalikud rakenduseeskirjad seoses tootmisvõimsusega. (2)
(2)
Määrusega (EÜ) nr 1227/2000 kehtestatud finantsplaneerimise ning ümberkujundamis- ja muutmiskava rahastamises osalemise üksikasjalikes eeskirjades on sätestatud, et viidates eelarveaastale, osutatakse tegelikult liikmesriikide tehtud maksetele ajavahemikus 16. oktoober kuni järgmise aasta 15. oktoober.
(3)
Vastavalt määruse (EÜ) nr 1493/1999 artikli 14 lõikele 1 teeb komisjon liikmesriikidele esialgsed aastaeraldused objektiivsete kriteeriumide alusel, milles võetakse arvesse eriolukordi ja -vajadusi ning jõupingutusi, mida tuleb teha kava eesmärke silmas pidades.
(4)
Komisjon on fikseerinud 2003/2004. aasta eraldiste suunava jaotuse otsuses 2003/628/EÜ. (3)
(5)
Määruse (EÜ) nr 1227/2000 artikli 17 lõigete 1 ja 3 alusel piirduvad liikmesriikide tehtud ja tõendatud kulud summaga, mis on neile eraldatud otsuse 2003/628/EÜ kohaselt. Sellist piirmäära kohaldatakse 2004. aastal Saksamaa ja Itaalia tõendatud kulude osas, mida vähendatakse vastavalt 125 227 ja 182 679 euro võrra, et nende kogukulud jääksid esialgse eralduse piiresse, ning Portugali tehtud kulude osas, mida vähendatakse 140 euro võrra.
(6)
Määruse (EÜ) nr 1227/2000 artikli 16 lõike 1 punkti c alusel võivad liikmesriigid esitada jooksval eelarveaastal täiendava taotluse. Käesoleva määruse artikli 17 lõike 3 alusel võetakse taotlus vastu proportsionaalselt nende liikmesriikide puhul, kes on esialgsed eraldused ära kulutanud, kasutades olemasolevaid eraldusi, mis on saadud, lahutades vastavalt artikli 16 lõike 1 punktidele a ja b teatatud ja vajaduse korral artikli 17 lõigete 1 ja 3 alusel korrigeeritud summa liikmesriikidele eraldatud kogusummast. 2004. aastal kohaldatakse seda sätet Hispaania, Prantsusmaa, Itaalia, Austria ja Portugali suhtes,
ON VASTU VÕTNUD KÄESOLEVA OTSUSE:
Artikkel 1
Liikmesriikidele 2004. eelarveaastal tehtavad lõplikud rahaeraldused 2003/2004. veiniaastaks viinamarjaistanduste ümberkujundamiseks ja muutmiseks seoses teatava arvu hektaritega määruse (EÜ) nr 1493/1999 alusel sätestatakse käesoleva otsuse lisas.
Artikkel 2
Käesolev otsus on adresseeritud liikmesriikidele.
Brüssel, 6. oktoober 2004

Labels: 19
6